O Grupo Municipal do **Bloque Nacionalista Galego (BNG)**, a iniciativa do seu Portavoz Francisco Xesús Jorquera Caselas, ao abeiro do Regulamento Orgánico Municipal, presenta a seguinte **MOCIÓN sobre a elaboración dun Plan Galego de Reactivación Económica.**

**Exposición de motivos**

A crise económica e social que xa estamos a vivir como consecuencia da pandemia da covid-19, vai ter unha virulencia especial na Galiza, cunha situación económica xa moi debilitada e dependente.

Nesta situación é imprescindíbel facer políticas valentes e decididas que fagan fronte ás consecuencias sociais e económicas da pandemia.

Os concellos non teñen competencias estruturais en materia económica e política fiscal. As decisións que se poidan adoptar para facer fronte á crise dende o ámbito local van depender das medidas lexislativas e executivas que se adopten polo Estado español e pola Xunta de Galiza.

Para que a administración local poida despregar a súa capacidade de actuación nesta situación é fundamental a derrogación da Lei de Orgánica 2/2012, de 27 de abril, de estabilidade orzamentaria e sostibilidade financeira (coñecida como “lei Montoro”). Esta Lei deriva da reforma do art. 135 da Constitución Española, promulgada o 27 de setembro de 2011.

A Lei Orgánica de 2/2012 de 27 de abril, de Estabilidade orzamentaria e sostibilidade financeira no seu capítulo II estabelece tres regras fiscais básicas:

* Equilibrio ou superávit estrutural.
* Limite á ratio da débeda ao 60% do PIB. (3% as entidades locais).
* Regra de gasto. Na que se dispón que o gasto computábel non pode superar a taxa de referencia do crecemento do PIB a medio prazo.

Dos datos que dispomos, a débeda viva dos concellos españois a 31/12/2018 era de 20.952 millóns de euros e a das deputacións de 4.472 millóns. No caso galego a débeda aínda é moito menor; abonda citar que a das catro deputacións non chega aos 22 millóns de euros (21,949 millóns), e a de todos os concellos galegos non chegaba aos 252 millóns (251,488 millóns). Posibelmente a día de hoxe estas cantidades sexan substancialmente máis baixas dado que estes son datos de 2018. Este dato é transcendente, xa que implica que as entidades locais galegas cumpren sobradamente a ratio de débeda sen tan sequera chegar ao 0,5% do PIB.

O superávit dos concellos tense que destinar obrigatoriamente a amortización de débeda, aínda que, de xeito discrecional os Orzamentos do Estado permitan anualmente destinalo a investimentos financeiramente sostíbeis, con toda unha serie de condicionantes moi difíciles de cumprir (resulta imposíbel utilizar as baixas nas adxudicacións, non computa o que non se executa dentro do período computábel...). Polo tanto os concellos foron amortizando débeda e moitos deles teñen débeda cero e non poden destinar o superávit a outros fins.

Dado que aos concellos imposibilitóuselles, na práctica, a utilización do superávit orzamentario, é necesario que nestes momentos de grave crise se poidan destinar os remanentes orzamentarios de anos anteriores para aqueles fins que se consideren precisos, aínda que isto supoña incumprir a regra de gasto ou incorra en inestabilidade.

Neste sentido, están a ser cada vez máis preocupantes as informacións en distintos medios de comunicación da intención do Ministerio de Facenda de utilizar os depósitos remanentes municipais, no canto de permitir que sexan utilizados polos concellos en actuacións da súa competencia. Esta decisión deixaría á administración local sen ningunha capacidade de acción.

Nunha situación como a que estamos a vivir é fundamental a elaboración de mecanismos de solidariedade social nacionais: claridade dos recursos dispoñíbeis en cada nivel de intervención pública, priorización no emprego colectivo destes recursos para que cheguen a quen os precisa (sen que dependa do concello no que residan) e exercicio responsábel das competencias de cada institución, evitando duplicidades, solapamentos e baleiros inadmisíbeis.

Para isto faise preciso a elaboración dun **plan galego de reactivación económica e social**, consensuado entre as distintas administracións, forzas políticas, sectores e axentes sociais. Este proceso debe estar dirixido polo Goberno galego e refrendado polo Parlamento de Galiza.

A FEGAMP, como asociación dos concellos e deputacións galegas, debe xogar un papel fundamental, sen delegar na FEMP a representación dos concellos galegos. Os concellos galegos van ver máis diminuída a súa capacidade de intervención, investimento e gasto se a interlocución municipal ten como referencia o mapa municipal estatal.

Dada a estrutura da economía galega, cunha elevadísima porcentaxe de **traballadores e traballadoras por conta propia e pequenas empresas**, o plan galego debe ter especialmente en conta a súa situación e estabelecer axudas directas, complementarias das do Estado, para que podan seguir a desenvolver a súa actividade. Debe haber unha **actuación urxente** do Goberno galego dirixida a eses sectores como xa aprobaron outras comunidades autónomas.

Por todo o devandito o **Pleno do Concello** adopta os **seguintes:**

**Acordos**

1.- **Esixir a derrogación da Lei Orgánica 2/2012, de 27 de abril, de estabilidade orzamentaria e sostibilidade financeira,**  instando ao Goberno Municipal a trasladar a FEGAMP, á Xunta de Galiza e ao Goberno de Estado esta demanda.

2.- Instar ao Goberno Municipal a **demandar que a Xunta de Galiza inicie a elaboración dun plan galego de reactivación económica, consensuado con todas as administracións, forzas políticas, axentes e sectores sociais. Este plan debe delimitar claramente as competencias das distintas administracións, para evitar duplicidades e baleiros no emprego dos recursos públicos.**

**3.-** Instar ao Goberno Municipal a **demandar a urxente elaboración, por parte da Xunta de Galiza, dun plan galego de axudas a autónomos e PEMES, que complemente as medidas do Estado.**

**4.- Manifestar a firme oposición da corporación municipal a calquera pretensión do Ministerio de Facenda de incautar ou bloquear os fondos municipais,** instando ao Goberno Municipal a que traslade esta posición á FEGAMP, Xunta de Galiza e Goberno Central.

A Coruña, 5 de maio 2020

Francisco Xesús Jorquera Caselas

**Portavoz do Grupo Municipal do BNG**

**Á ALCALDESA-PRESIDENTA DO CONCELLO DA CORUÑA**